
"Malenkij robot" -- baranyai civilek szovjet kényszermunkára szállítása

Az előadás a Baranya vármegyei civil lakosság második világháborút követő szovjet jóvátételi munkára szállítását vizsgálja, főként eddig fel nem tárt, lokális levéltári források alapján. Kiindulópontja, hogy annak ellenére, hogy 1944. december 16-án Sztálin a német származású lakosság igénybevételét rendelte el, a végrehajtás az etnikailag heterogén vármegye teljes területét érintette, beleértve „színmagyar” településeket is. A – főként oral history-n és országos levéltárak forrásain alapuló – szakirodalom nem keres és nem ad magyarázatot arra, hogy kerülhettek leszerelt katonák és magyar nemzetiségűek is németként szovjet munkatáborokba, mivel ezt egy zavaros korszak eredményének tekinti. A lokális szintű kutatás azonban választ ad minderre, megvilágítva az események földrajzi és történelmi összefüggéseit, tisztázva a kérdést: ki számított Baranyában németnek 1944-ben?
E kutatás eredményeit mutatom be, lehetőséget adva az események a korábbiaknál objektívebb, kevésbé emocionális megítélésére.



